कलकत्ता हाई कोर्ट ने पंचायत चुनाव के लिए पश्चिम बंगाल के सभी जिलों में केंद्रीय बल तैनाती के आदेश दिए
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar.  लंदन में इंडियन हाईकमीशन पर हमला करने वाले 45 आरोपियों की तस्वीरें जारी, NIA ने निकाला लुकऑउट नोटिस - CBI को अब तमिलनाडु में जांच करने के लिए राज्य सरकार की अनुमति लेनी होगी
कलकत्ता हाई कोर्ट की मुख्य न्यायाधीश खंडपीठ ने 8 जुलाई को होने वाले पंचायत चुनाव के लिए पश्चिम बंगाल के सभी जिलों में केंद्रीय अर्धसैनिक बलों के लिए आदेश दिए। 48 घंटे के भीतर राज्य चुनाव आयोग को केंद्रीय बलों के लिए केंद्र से अनुरोध करना होगा।
आज की अन्य प्रमुख खबरें...
कर्नाटक सरकार धर्मांतरण विरोधी कानून को रद्द करेगी, भाजपा सरकार ने पेश किया था
कर्नाटक में सिद्धारमैया के नेतृत्व वाली कांग्रेस सरकार ने पिछली भाजपा सरकार द्वारा राज्य में पेश किए गए धर्मांतरण विरोधी कानून को रद्द करने का फैसला किया है। राज्य के कानून और संसदीय मामलों के मंत्री एचके पाटिल ने कहा कि प्रस्ताव को आज राज्य कैबिनेट की मंजूरी मिल गई है।
अहमदाबाद कोर्ट में सुसाइड की कोशिश, आरोपी को जमानत देने का फैसला सुनते ही पति-पत्नी समेत 4 ने पीया फिनाइल
गुजरात के अहमदाबाद हाईकोर्ट में चल रही सुनवाई के दौरान सुसाइड की कोशिश का मामला सामने आया है। सुनवाई के दौरान एक दंपती समेत चार लोगों ने फिनाइल पी लिया। सभी को सिविल अस्पताल में भर्ती करवाया गया है। पुलिस से मिली जानकारी के अनुसार सुसाइड करने की कोशिश करने वाले चारों पीड़ित फरियादी हैं। सुनवाई के दौरान कोर्ट ने आरोपी को जमानत दे दी। इस फैसले से नाराज चारों शिकायतकर्ता ने कोर्ट में ही फिनाइल पी लिया।
जम्मू-कश्मीर में घुसपैठ की कोशिश सेना ने नाकाम की, भारी मात्रा में युद्ध जैसी सामग्री बरामद
जम्मू-कश्मीर के पुंछ सेक्टर में 14 जून को भारतीय सेना ने घुसपैठ की एक बड़ी कोशिश को नाकाम कर दिया। घटना स्थल से भारी मात्रा में युद्ध जैसी सामग्री बरामद की गई है।
मुंबई लोकल ट्रेन में 20 साल की महिला से छेड़छाड़ करने वाला आरोपी गिरफ्तार
14 जून को मुंबई की एक लोकल ट्रेन के महिला डिब्बे में 20 साल की महिला का यौन उत्पीड़न करने के आरोपी शख्स को सरकारी रेलवे पुलिस ने गिरफ्तार कर लिया है। आरोपी का नाम नवाजु करीम और उम्र 40 साल है। रेलवे पुलिस ने बताया कि पीड़ित महिला छत्रपति शिवाजी महाराज टर्मिनस-पनवेल लोकल के दूसरे दर्जे के महिला डिब्बे में बैठी थी तभी आरोपी ने उसका शारीरिक उत्पीड़न किया। आरोपी को आज कोर्ट में पेश किया जाएगा।
फिलीपींस में 6.2 तीव्रता का भूकंप, जमीन से 120 किमी नीचे था केंद्र
फिलीपींस की राजधानी मनीला से 140 किमी दूर हुके में गुरुवार सुबह 6.2 तीव्रता का भूकंप आया। इसका केंद्र जमीन से 120 किमी नीचे था। भूकंप में किसी तरह के नुकसान की खबर नहीं है।
दिल्ली के मुखर्जी नगर के कोचिंग सेंटर में आग लगी, बच्चों ने तीसरी मंजिल से कूदकर बचाई जान
दिल्ली के मुखर्जी नगर इलाके के एक कोचिंग सेंटर में दोपहर करीब 12 बजे आग लग गई। इसके बाद वहां मौजूद बच्चों ने तीसरी मंजिल की खिड़कियों और बालकनी से कूदकर अपनी जान बचाई। कई वीडियो सोशल मीडिया पर शेयर किए गए हैं, जिनमें बच्चे बिल्डिंग से कूदते नजर आ रहे हैं। मौके पर 11 फायर टेंडर मौजूद हैं। पूरी खबर यहां पढ़ें...
राजस्थान में पाकिस्तान की तरफ से आ रहे ड्रोन पर BSF ने किए 25 राउंड फायर
पाकिस्तान से भारतीय सीमा में एक और ड्रोन से घुसपैठ की कोशिश हुई है। अनूपगढ़ में भारत पाकिस्तान अंतरराष्ट्रीय सीमा पर स्थित कैलाश पोस्ट के पास ड्रोन की आवाज आने पर जवानों ने 25 राउंड फायरिंग की, जिसके बाद ड्रोन वापस पाकिस्तान की ओर चला गया।
घुसपैठ की ये कोशिश बुधवार रात 11.30 बजे हुई। BSF और स्थानीय पुलिस कैलाश पोस्ट के पास सर्च अभियान चला रही हैं। अभी तक किसी भी तरह की कोई संदिग्ध वस्तु BSF के जवानों को नहीं मिली है। पूरी खबर यहां पढ़ें...
अरुणाचल प्रदेश के पांगिन में 4.2 तीव्रता का भूकंप
अरुणाचल प्रदेश में के पांगिन में गुरुवार सुबह 8:51 बजे 4.2 तीव्रता का भूकंप आया। इसका केंद्र जमीन से 30 किमी नीचे पाया गया।
पंजाब में गिरी एक कंपनी की दीवार, पार्किंग में खड़ी गाड़ियां मलबे में दबीं
पंजाब में मोहाली के सेक्टर 83 स्थित IT पार्क में बुधवार को एक निर्माणाधीन इमारत के बेसमेंट की खुदाई हो रही थी। इस दौरान साथ लगती एक कंपनी की बाउंड्री वॉल गिर गई। जिससे पार्किंग एरिया में खड़ी कई कार और बाइक्स गहरे गड्‌ढे में गिर गईं और मलबे में दब गईं। गनीमत रही कि इस हादसे में कोई हताहत नहीं हुआ।
ग्रीस में समुद्र में डूबी ओवरलोडेड बोट, 79 लोगों की मौत
ग्रीस में बुधवार तड़के एक ओवरलोडेड बोट समुद्र में डूब गई। इस हादसे में 79 प्रवासियों की डूबने से मौत हो गई। वहीं, 100 से ज्यादा अन्य लोग लापता हो गए। न्यूज एजेंसी रॉयटर्स के मुताबिक, राहत और बचाव कार्य चल रहा है। पूरी खबर यहां पढ़ें...
महाराष्ट्र में बनेगा देश का पहला अंडर सी ट्यूब टनल, समुद्र के नीचे 7 किमी की सुरंग का कंस्ट्रक्शन दिसंबर से शुरू
मुंबई-अहमदाबाद हाई स्पीड रेल कॉरिडोर (बुलेट ट्रेन) के लिए महाराष्ट्र में 21 किमी लंबी सुरंग बनेगी। इसका 7 किमी का हिस्सा समुद्र के अंदर बनेगा जहां से ट्रेन गुजरेगी। यह देश का पहला अंडर सी ट्यूब टनल होगा।
देश की पहली समुद्री रेल सुरंग का कंस्ट्रक्शन इस साल के अंत तक यानी दिसंबर में शुरू हो जाएगा। 7 किलोमीटर लंबे,डबल लेन ट्यूब के कंस्ट्रक्शन के लिए बीते 8 जून को ठेका दे दिया गया था। इस प्रोजेक्ट की निगरानी PMO के अधिकारी भी कर रहे हैं।
NHRCL के अधिकारियों का कहना है कि बांद्रा-कुर्ला कॉपलेक्स भूमिगत स्टेशन और शिलफटा के बीच 21 किमी की सुरंग पर सबसे चुनौतीपूर्ण काम ठाणे क्रीक पर 7 किमी समुद्री रेल सुरंग का कंस्ट्रक्शन है।
लंदन में इंडियन हाईकमीशन पर हमला करने वाले 45 आरोपियों की तस्वीरें जारी, NIA ने निकाला लुकऑउट नोटिस
19 मार्च को लंदन स्थित इंडियन हाई कमीशन पर हमला करने वालों की तलाश जारी है। बुधवार को NIA ने 45 आरोपियों की तस्वीरें जारी की हैं। NIA ने लोगों से अपील की है कि इनकी पहचान करने में उनकी मदद करें। इससे पहले, सोमवार को NIA ने हमले को लेकर 2 घंटे के वीडियो फुटेज जारी किए थे और लोगों से अपील की थी कि वो फुटेज में नजर आ रहे लोगों की पहचान में मदद करें। पूरी खबर यहां पढ़ें...
CBI को अब तमिलनाडु में जांच करने के लिए राज्य सरकार की अनुमति लेनी होगी
CBI को अब तमिलनाडु में जांच करने के लिए राज्य सरकार की अनुमति लेनी होगी। राज्य सरकार ने एजेंसी को मिली आम सहमति बुधवार को वापस ले ली है। पश्चिम बंगाल, केरल, मिजोरम, छत्तीसगढ़, तेलंगाना, पंजाब और राजस्थान ने पहले ही यह अनुमति वापस ले रखी है।